b'\n_START_ARTICLE_\nLietuvos moksl\xc5\xb3 akademijos Ekonomikos institutas\n_START_PARAGRAPH_\nLietuvos moksl\xc5\xb3 akademijos Ekonomikos institutas\xc2\xa0\xe2\x80\x93 Lietuvos moksl\xc5\xb3 akademijos mokslinio tyrimo institutas Vilniuje.\n_START_SECTION_\nVeikla\n_START_PARAGRAPH_\nMokslini\xc5\xb3 darb\xc5\xb3 pagrindin\xc4\x97s kryptys: ekonomikos teorija ir matematinis modeliavimas (makroekonomikos, pusiausvyros ir kt. modeliai), Lietuvos \xc5\xabkio pl\xc4\x97tojimo ekonomin\xc4\x97s socialin\xc4\x97s problemos. Lietuvos ekonomin\xc4\x97s integracijos \xc4\xaf Europos S\xc4\x85jung\xc4\x85 problemos, ekonomin\xc4\x97s minties Lietuvoje istorija nuo XVI a.\n_START_SECTION_\nIstorija\n_START_PARAGRAPH_\nInstitutas \xc4\xafsteigtas 1941\xc2\xa0m. gegu\xc5\xbe\xc4\x97s m\xc4\x97n., 1944\xc2\xa0m. liepos m\xc4\x97n. veikl\xc4\x85 nutrauk\xc4\x97, 1945\xc2\xa0m. atkurtas. Veik\xc4\x97 11 mokslini\xc5\xb3 padalini\xc5\xb3\xc2\xa0\xe2\x80\x93 9 skyriai, 2 laboratorijos. Institutas sprend\xc4\x97 teorines politin\xc4\x97s ekonomijos, ekonomin\xc4\x97s minties, \xc5\xabkio istorijos ir kt. bei praktines gamybini\xc5\xb3 j\xc4\x97g\xc5\xb3 pl\xc4\x97tojimo ir i\xc5\xa1d\xc4\x97stymo, materialini\xc5\xb3 ir darbo balans\xc5\xb3 sudarymo, gamtini\xc5\xb3 i\xc5\xa1tekli\xc5\xb3 ekonominio \xc4\xafvertinimo, darbo na\xc5\xa1umo didinimo ir kt. problemas. Institutas atliko ir koordinavo \xc4\xafvairius ekonominius tyrimus. Ypa\xc4\x8d reik\xc5\xa1mingi darbai, kuriuose buvo pasi\xc5\xablytos ir pagr\xc4\xafstos pramon\xc4\x97s, statybos, \xc5\xbeem\xc4\x97s \xc5\xabkio ir transporto pl\xc4\x97tot\xc4\x97s pagrindin\xc4\x97s kryptys._NEWLINE_Sovietin\xc4\x97s okupacijos metais daug\xc4\x97jo instituto darbuotoj\xc5\xb3. 1990\xc2\xa0m. pr. institute dirbo daugiau, kaip 180 darbuotoj\xc5\xb3, i\xc5\xa1 j\xc5\xb3 126 mokslo darbuotojai. I\xc5\xa1leista daugiau, kaip 50 monografij\xc5\xb3. Atk\xc5\xabrus nepriklausomyb\xc4\x99 institutas reorganizuotas: 1991\xe2\x80\x931992\xc2\xa0m. panaikinta buvusi strukt\xc5\xabra, apie 10 kart\xc5\xb3 suma\xc5\xbeintas darbuotoj\xc5\xb3 skai\xc4\x8dius, pakeistos mokslin\xc4\x97s veiklos kryptys, 1992\xe2\x80\x931995\xc2\xa0m. institutas nepriklaus\xc4\x97 Lietuvos moksl\xc5\xb3 akademijai.'